Skool in rou ná ongeluk seun se lewe eisDie bus wat omgeslaan het. Foto: Verskaf ’n Hoërskoolseun is Dinsdagmiddag dood en 47 medeleerders beseer nadat ŉ skoolbus van Michaelhouse op die N3-snelweg in KwaZulu-Natal omgeslaan het. Michaelhouse is ŉ hoërskool vir seuns. In ŉ verklaring wat deur die skool uitgereik is, dui hulle aan dat die ongeluk Themba Dloti se lewe geëis het. Russel Meiring, woordvoerder van ER24, het gesê die ongeluk het tussen Hilton en Pietermaritzburg plaasgevind. Die bestuurder van die skoolbus het beheer oor die voertuig verloor waarna dit omgeslaan het. Die presiese oorsaak van die ongeluk is egter onbekend en word ondersoek. Maharaj Coaches, die maatskappy wie se bus dit was, het sy diepste medelye met Dloti se familie betoon en gesê die voorval is ŉ vlek op hul onberispelike veiligheidsrekord. “Ons kan die publiek die versekering gee die bestuurder was hoogs ervare en die bus was goed onderhou. Ons sal ons volle samewerking aan die owerhede gee tydens die ondersoek en aanhou om die families van die slagoffers by te staan en enige spesiale versoeke te akkommodeer,” het die verklaring gelui. “Die bus is op sy sy in die pad aangetref toe paramedici van verskeie nooddienste by die toneel opgedaag het,” het Meiring gesê. “Baie van die kinders het reeds uit die bus geklim en het op die toneel rondgeloop.” Owerhede het die pad vir verkeer gesluit terwyl paramedici die kinders ondersoek het. “Twee kinders het kritieke beserings opgedoen en 46 ander het geringe tot ernstige beserings opgedoen.” Die kinders is op die toneel behandel en na verskeie hospitale in die omgewing geneem vir verdere behandeling. Volgens die verklaring op Michaelhouse se Facebook-blad het die leerders Woensdag ŉ gedenkdiens vir Dloti en die ander kinders wat tydens die voorval beseer is, gehou. “Dit was ŉ baie somber geleentheid met die uitsondering van die skoollied; alhoewel dit baie emosioneel was, het dit amper die kapel se dak gelig,” het die verklaring gelui. Die seuns kry die geleentheid om oor die ongeluk te praat en vrae te vra en daar sal ook berading beskikbaar wees. Die skool het verder sy dankbaarheid uitgespreek aan al die partye wat hul ondersteuning en liefde aan die skool betuig het. Volgens die verklaring is die meeste van die beseerde leerders uit die hospitaal ontslaan. “Daar is wel steeds 13 leerders en een personeellid in die hospitaal.” Daar sal Vrydag 8 September om 12:00 ŉ gedenkdiens by die Michaelhouse-kapel gehou word.